РЕГЛАМЕНТ (EО) № 74/2008 НА СЪВЕТА
от 20 декември 2007 година
за създаване на съвместно предприятие ARTEMIS за изпълнение на съвместната технологична инициатива за вградени компютърни системи
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално членове 171 и 172 от него,
като взе предвид предложението на Комисията,
като взе предвид становището на Европейския парламент,
като взе предвид становището на Европейския икономически и социален комитет (1),
като има предвид, че:
(1)
Решение № 1982/2006/ЕО на Европейския парламент и на Съвета от 18 декември 2006 г. относно Седмата рамкова програма на Европейската общност за научни изследвания, технологично развитие и демонстрационни дейности (2007-2013 г.) (2), (наричана по-долу „Седмата рамкова програма“), предвижда участие на Общността за създаването на дългосрочни публично-частни партньорства под формата на съвместни технологични инициативи (СТИ), които биха могли да бъдат изпълнени посредством съвместни предприятия по смисъла на член 171 от Договора. Тези СТИ произтичат от дейността на европейските технологични платформи, които вече са създадени по Шестата рамкова програма и обхващат избрани аспекти на научните изследвания в съответната област. Те следва да съчетават инвестиции на частния сектор с европейско публично финансиране, включително финансиране по линия на Седмата рамкова програма.
(2)
Решение № 2006/971/ЕО на Съвета от 19 декември 2006 г. oтносно специфичната програма „Сътрудничество“ в изпълнение на Седмата рамкова програма на Европейската общност за изследвания, технологично развитие и демонстрационни дейности (2007-2013 г.) (3) (наричана по-долу Специфичната програма „Сътрудничество“) подчертава необходимостта от амбициозни паневропейски публично-частни партньорства, за да се ускори разработването на значими технологии чрез мащабни научноизследователски дейности на общностно равнище, включително и по-специално СТИ.
(3)
Лисабонската програма за растеж и работни места подчертава необходимостта от създаване в Общността на благоприятни условия за инвестиране в знания и иновации с цел повишаване на конкурентоспособността, растежа и създаването на работни места.
(4)
В заключенията си от 25-26 ноември 2004 г. Съветът насърчи Комисията да продължи да разработва концепциите за технологични платформи и СТИ. Съветът подчерта, че подобни инициативи могат да спомогнат за координирането на цялостните научноизследователски усилия в Общността с цел да се постигне единодействие с дейностите по съществуващи схеми, като Eureka и COST, предвид техния съществен принос към научноизследователската и развойна дейност (НИРД).
(5)
Европейски дружества и други научноизследователски и развойни организации, работещи в областта на вградените компютърни системи, подеха работата по създаването на европейската технологична платформа за вградени компютърни системи (наричана по-долу „технологичната платформа ARTEMIS“) съгласно Шестата рамкова програма. Технологичната платформа ARTEMIS разработи стратегическа научноизследователска програма на основата на широки консултации със заинтересовани страни от публичния и частния сектор. В стратегическата научноизследователска програма се определят приоритетите в сферата на вградените компютърни системи и се препоръчват насоки за СТИ в тази област.
(6)
СТИ за наноелектроника е разработена в отговор на съобщенията на Комисията от 6 април 2005 г. относно „Изграждане на EРA на знанието в служба на растежа“ и от 20 юли 2005 г. относно „Общи действия за растеж и заетост: Лисабонската програма на Общността“, които призовават за нов, по-амбициозен подход към мащабните публично-частни партньорства в областите от изключително значение за европейската конкурентоспособност, определени в диалог с представители на промишлеността.
(7)
СТИ за вградени компютърни системи отговаря на нуждата да се подпомагат широко разпространените информационни и комуникационни технологии, определена в доклада „Създаване на иновационна Европа“ от януари 2006 г. (4). Докладът също така оценява високо съвместната технологична платформа модел ARTEMIS за това, че в нея по хармоничен и синхронизиран начин са съчетани национално и общностно финансиране в рамките на една ясно определена правна структура.
(8)
СТИ за вградени компютърни системи следва да създаде устойчиво публично-частно партньорство и да повиши и стимулира частните и публичните инвестиции в сектора на вградените системи в Европа, която за целите на настоящия регламент следва да се разглежда, че включва държавите-членки на Европейския съюз (наричани по-долу „държавите-членки“) и държавите, асоциирани към Седмата рамкова програма (наричани по-долу „асоциираните държави“). СТИ за вградени компютърни системи следва също така да постигне ефективна координация и единодействие на ресурси и финансиране от рамковата програма, промишлеността, националните програми за научноизследователска и развойна дейност и междуправителствените схеми за научноизследователска и развойна дейност (EUREKA), като по този начин спомага за укрепване на бъдещия растеж, конкурентоспособност и устойчиво развитие на Европа. И накрая неговата цел следва да бъде насърчаване на сътрудничеството между всички заинтересовани страни - промишлеността, включително малките и средните предприятия (МСП), националните органи, академичните и научноизследователските центрове - чрез обединяване и насочване на научноизследователските усилия.
(9)
СТИ за вградени компютърни системи следва да определи общоприета научноизследователска програма (наричана по-долу „научноизследователската програма“), като стриктно следва препоръките на стратегическата научноизследователска програма, разработена от технологичната платформа ARTEMIS. Тази научноизследователска програма следва да определи и редовно да преразглежда научноизследователските приоритети за разработване и внедряване на ключови технологии за вградени компютърни системи в различните области на приложение с цел да се повиши европейската конкурентоспособност и да се позволи появата на нови пазари и обществени приложения.
(10)
СТИ за вградени компютърни системи следва да бъде насочена към проектирането, разработването и внедряването на повсеместни, оперативно съвместими и разходоефективни, мощни, безопасни и сигурни електронни и софтуерни системи. Тя следва да осигурява референтни проекти и архитектура, които предлагат общ архитектурен подход за определен кръг от приложения; мидълуер, който позволява непрекъсната свързаност и оперативната съвместимост; както и методи за проектиране на интегрирани системи и средства за бързо разработване и създаване на прототипи.
(11)
Амбициозният характер и обхватът на целите, поставени на СТИ за вградени компютърни системи, мащабът на финансовите и технически средства, които е необходимо да бъдат мобилизирани, както и нуждата да се постигне ефективна координация и единодействие на средствата и финансирането изискват от Общността да предприеме действия. Поради това е необходимо по силата на член 171 от Договора да се създаде съвместно предприятие (наричано по-долу „съвместното предприятие ARTEMIS“) под формата на юридическо лице, отговарящо за изпълнението на СТИ за вградени компютърни системи. За да се осигури подходящо ръководство на научноизследователските и развойни дейности, предприети в рамките на Седмата рамкова програма (2007-2013 г.), съвместното предприятие ARTEMIS следва да се създаде за срок до 31 декември 2017 г.
(12)
Съвместното предприятие ARTEMIS следва да бъде орган, създаден от Общността, и освобождаването от отговорност във връзка с изпълнението на неговия бюджет следва да се прави от Европейския парламент по препоръка на Съвета, като се отчитат спецификите, произтичащи от естеството на СТИ като публично-частни партньорства, и по-специално от вноските на частния сектор в бюджета.
(13)
Целите на съвместното предприятие ARTEMIS следва да се преследват чрез обединяване на средства от публичния и частния сектор в подкрепа на научноизследователските и развойни дейности под формата на проекти. За тази цел съвместното предприятие ARTEMIS следва да бъде в състояние да организира на състезателна основа покани за предложения за проекти за изпълнението на части от научноизследователската програма. Научноизследователските и развойни дейности следва да зачитат основните етични принципи, приложими в Седмата рамкова програма.
(14)
Учредители на съвместното предприятие ARTEMIS следва да бъдат Общността, Белгия, Дания, Германия, Естония, Ирландия, Гърция, Испания, Франция, Италия, Унгария, Нидерландия, Австрия, Португалия, Румъния, Словения, Финландия, Швеция, Обединеното кралство и ARTEMISIA - сдружение, което представлява дружества и други научноизследователски и развойни организации, активни в областта на вградените компютърни системи в Европа. Съвместното предприятие ARTEMIS следва да бъде отворено за нови членове;
(15)
Правилата за организация и дейност на съвместното предприятие ARTEMIS следва да бъдат уредени в устава на съвместното предприятие ARTEMIS като част от настоящия регламент.
(16)
ARTEMISIA е подписала писмо, с което се ангажира да подкрепи създаването и работата на съвместното предприятие ARTEMIS.
(17)
Проектите следва да бъдат подкрепени както с финансова вноска на Общността, така и на държавите членки на ARTEMIS, както и с апортни вноски от научноизследователските и развойни организации, участващи в проектите на съвместното предприятие ARTEMIS.
Допълнителни възможности за финансиране могат да са налице, inter alia от Европейската инвестиционна банка (ЕИБ), и по-специално чрез механизма за финансиране с поделяне на риска, разработен съвместно от ЕИБ и Комисията съгласно приложение III към Решение 2006/971/ЕО.
(18)
Публичното финансиране на научноизследователски и развойни дейности, осигурено вследствие на открити покани за предложения на състезателна основа, публикувани от съвместното предприятие ARTEMIS, следва да бъде съставено от националните финансови вноски на държавите членки на ARTEMIS и финансовата вноска на съвместното предприятие ARTEMIS. Финансовата вноска на съвместното предприятие ARTEMIS следва да представлява процент от разходите за научноизследователска и развойна дейност, направени от участниците в проектите. Този процент следва да бъде еднакъв за всички участници в проектите по всяка покана за предложения.
(19)
За срока на съществуване на съвместното предприятие ARTEMIS участващите в проекти научноизследователски и развойни организации следва да предоставят средства, които са равни на или надвишаващи общото публично финансиране на научноизследователските и развойни дейности.
(20)
Тъй като е необходимо да се осигурят стабилни условия на заетост и равнопоставено отношение към персонала, както и за да се привлече специализиран научен и технически персонал от най-високо равнище, Правилникът за длъжностните лица на Европейските общности и Условията за работа на другите служители на Европейските общности, установени в Регламент (ЕИО, Евратом, ЕОВС) № 259/68 на Съвета (5), следва да се прилагат по отношение на всички служители, наети от съвместното предприятие ARTEMIS.
(21)
Като орган, който има юридическа правосубектност, съвместното предприятие ARTEMIS следва да носи отговорност за своите действия. Когато е уместно, Съдът на Европейските общности следва да е компетентен да разрешава спорове, възникнали в резултат от дейностите на съвместното предприятие.
(22)
Комисията следва да докладва редовно на Европейския парламент и на Съвета за напредъка, постигнат от съвместното предприятие ARTEMIS.
(23)
Съвместното предприятие ARTEMIS следва да приеме в съответствие с Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (6) (наричан по-долу „Финансовия регламент“), с предварителното съгласие на Комисията, специфични финансови правила, които отчитат конкретните оперативни нужди, произтичащи по-специално от необходимостта да се съчетава финансиране от Общността с национално финансиране, за да се подкрепят ефикасно и навременно научноизследователските и развойни дейности. С цел да се осигури хармонизирано третиране на участниците в научноизследователските дейности на съвместното предприятие ARTEMIS и тези в непреките действия по Седмата рамкова програма, е уместно ДДС да не се признава за допустим разход за финансирането от Общността, в съответствие с Регламент (ЕО) № 1906/2006 на Европейския парламент и на Съвета от 18 декември 2006 г. за определяне на правила за участие на предприятия, научноизследователски центрове и университети в дейности по Седмата рамкова програма и по разпространение на резултатите от научните изследвания (2007-2013) (7).
(24)
Следва да се вземат подходящи мерки за предотвратяване на нередностите и измамите, както и да се предприемат необходимите стъпки за възстановяване на загубени, погрешно изплатени или неправилно използвани средства, в съответствие с Регламент (ЕО, Евратом) № 2988/95 на Съвета от 18 декември 1995 г. относно защитата на финансовите интереси на Европейските общности (8), Регламент (Евратом, ЕО) № 2185/96 на Съвета от 11 ноември 1996 г. относно контрола и проверките на място, извършвани от Комисията за защита на финансовите интереси на Европейските общности срещу измами и други нередности (9) и Регламент (ЕО) № 1073/1999 на Европейския парламент и на Съвета от 25 май 1999 г. относно разследванията, провеждани от Европейската служба за борба с измамите (10).
(25)
Политиката в областта на правата върху интелектуалната собственост на съвместното предприятие ARTEMIS следва да насърчава създаването и използването на знания.
(26)
С цел да се улесни създаването му, Комисията следва да отговаря за създаването и първоначалната дейност на съвместното предприятие ARTEMIS, докато то придобие оперативна способност да изпълнява собствения си бюджет.
(27)
Тъй като целта на настоящия регламент, а именно създаването на съвместно предприятие ARTEMIS, не може да бъде постигната в достатъчна степен от държавите-членки поради транснационалното естество на установените значими научноизследователски предизвикателства, които изискват междусекторно и трансгранично обединяване на взаимнодопълващи се знания и финансови средства, и следователно може да бъде постигната по-успешно на общностно равнище, Общността може да приеме мерки в съответствие с принципа на субсидиарност, уреден в член 5 от Договора. В съответствие с принципа на пропорционалност, уреден в същия член, настоящият регламент не надхвърля необходимото за постигането на тази цел,
ПРИЕ НАСТОЯЩИЯ РЕГЛАМЕНТ:
Член 1
Създаване на съвместно предприятие
1. За изпълнението на съвместната технологична инициатива (СТИ) за вградени компютърни системи, по смисъла на член 171 от Договора, се създава съвместно предприятие, наричано по-долу „съвместното предприятие ARTEMIS“, за срок до 31 декември 2017 г.
2. Седалището на съвместно предприятие ARTEMIS е в Брюксел, Белгия.
Член 2
Цели
Съвместното предприятие ARTEMIS допринася за изпълнението на Седмата рамкова програма и на темата „Информационни и комуникационни технологии“ от специфичната програма „Сътрудничество“. По-специално то:
а)
определя и изпълнява „научноизследователска програма“ за разработване на ключови технологии за вградени компютърни системи в различни области на приложение с цел да се повиши европейската конкурентоспособност и устойчивост, както и да се позволи появата на нови пазари и обществени приложения. Дейностите по изпълнението на научноизследователската програма са наричани по-долу „научноизследователски и развойни дейности“;
б)
подкрепя изпълнението на научноизследователските и развойни дейности, предимно чрез предоставяне на финансиране на участници в избрани проекти след покани за предложения на състезателна основа;
в)
насърчава публично-частното партньорство, което е насочено към мобилизиране и обединяване на общностни, национални и частни усилия, към увеличаване на общия обем на инвестициите за научноизследователска и развойна дейност в сферата на вградените компютърни системи, както и към насърчаване на сътрудничеството между публичния и частния сектор;
г)
постига единодействие и координираност на европейските научноизследователски и развойни усилия в областта на вградените компютърни системи, включително, когато може да се създаде добавена стойност, чрез постепенно интегриране в съвместното предприятие ARTEMIS на свързаните с тази сфера дейности, които към настоящия момент се изпълняват чрез междуправителствените схеми за научноизследователска и развойна дейност (Eureka);
д)
насърчава включването на МСП в своите дейности в съответствие с целите на седма рамкова програма.
Член 3
Правен статус
Съвместното предприятие ARTEMIS е орган на Общността и притежава юридическа правосубектност. Във всички една от държавите-членки на Европейската общност то се ползва от възможно най-широката юридическа правоспособност, предоставена на юридическите лица със законите на тези държави. То може, по-специално, да придобива или да се разпорежда с движимо и недвижимо имущество и може да бъде страна в съдебни производства.
Член 4
Устав
С настоящото се приема уставът на съвместното предприятие ARTEMIS, който представлява неразделна част от настоящия регламент и е уреден в приложението към него.
Член 5
Вноска на Общността
1. Съгласно разпоредбите на член 54, параграф 2, буква б) от Финансовия регламент, максималната вноска на Общността в съвместното предприятие ARTEMIS за покриване на текущи разходи и научноизследователски и развойни дейности е 420 млн. EUR, платима от кредитите от общия бюджет на Европейския съюз, отпуснати за тема „Информационни и комуникационни технологии“ от специфичната програма „Сътрудничество“.
2. Условията за финансовата вноска на Общността се определят посредством общо споразумение и годишни финансови споразумения, които се сключват между Комисията, от името на Общността, и съвместното предприятие ARTEMIS.
3. Вноската на Общността в съвместното предприятие ARTEMIS, която се използва за финансиране на проекти, се отпуска след открити покани за предложения на състезателна основа.
Член 6
Финансови правила
1. Съвместното предприятие ARTEMIS приема специфични финансови правила в съответствие с член 185, параграф 1 от Финансовия регламент. Те могат да се отклоняват от правилата, установени в Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Финансовия регламент (11), когато специфичните оперативни нужди на съвместното предприятие ARTEMIS го налагат и с предварителното съгласие на Комисията.
2. Съвместното предприятие ARTEMIS разполага със собствен капацитет за вътрешен одит.
Член 7
Персонал
1. Правилникът за длъжностните лица на Европейските общности, Условията за работа на другите служители на Европейските общности и правилата, приети съвместно от институциите на Европейските общности за целите на прилагането на правилника за длъжностните лица и условията за работа, се прилагат по отношение на персонала на съвместното предприятие ARTEMIS и на неговия изпълнителен директор.
2. Без да се засягат параграф 3 от настоящия член и член 7, параграф 2 от устава, съвместното предприятие ARTEMIS упражнява по отношение на своя персонал правомощията, които са предоставени на органа по назначаване в Правилника за длъжностните лица на Европейските общности и на органа, оправомощен да сключва трудови договори съгласно Условията за работа на другите служители на Европейските общности.
3. Управителният съвет, съгласувано с Комисията, приема необходимите мерки за изпълнение, посочени в член 110 от Правилника за длъжностните лица на Европейските общности и Условията за работа на другите служители на Европейските общности.
4. Броят на персонала се определя в щатното разписание на съвместното предприятие ARTEMIS, което се посочва в годишния му бюджет.
5. Персоналът на съвместното предприятие ARTEMIS се състои от временно наети служители и договорно наети служители за определен срок, който може да бъде подновен не повече от веднъж за определен срок. Общият срок на наемане не следва да надхвърля седем години и в никакъв случай не следва да превишава срока на съществуване на съвместното предприятие.
6. Всички разходи във връзка с персонала се поемат от съвместното предприятие ARTEMIS.
7. Съвместното предприятие ARTEMIS може да приема разпоредби, с които се разрешава командироването на експерти в него.
Член 8
Привилегии и имунитети
Протоколът за привилегиите и имунитетите на Европейските общности се прилага по отношение на съвместното предприятие ARTEMIS и неговия персонал.
Член 9
Отговорност
1. Договорната отговорност на съвместно предприятие ARTEMIS се урежда от съответните договорни разпоредби и от приложимото към въпросното споразумение или договор право.
2. В случай на извъндоговорна отговорност съвместното предприятие ARTEMIS, в съответствие с основните принципи, общи за правото на държавите-членки, възстановява всяка вреда, причинена от членовете на неговия персонал при изпълнението на задълженията им.
3. Всички плащания от страна на съвместното предприятие ARTEMIS във връзка с отговорността, посочена в параграфи 1 и 2, както и разходите и разноските, направени в тази връзка, се считат за разходи на съвместното предприятие ARTEMIS и се покриват от средствата на съвместното предприятие ARTEMIS.
4. Съвместното предприятие ARTEMIS отговаря самостоятелно за изпълнението на своите задължения.
Член 10
Компетентност на Съда на Европейските общности и приложимо право
1. Съдът на Европейските общности е компетентен:
а)
при спорове между членове, които се отнасят до предмета на настоящия регламент и/или до устава, посочен в член 4;
б)
съгласно арбитражна клауза, съдържащи се в сключените от съвместното предприятие ARTEMIS споразумения и договори;
в)
при искове, предявени срещу съвместното предприятие ARTEMIS, включително срещу решения на неговите органи, при условията, предвидени в членове 230 и 232 от Договора;
г)
при спорове, свързани с компенсация на вреди, причинени от членовете на персонала на съвместното предприятие ARTEMIS при изпълнението на задълженията им.
2. По всички въпроси, които не са обхванати от настоящия регламент или от друг акт от правото на Общността, се прилага правото на държавата, в която се намира седалището на съвместното предприятие ARTEMIS.
Член 11
Доклад, оценка и освобождаване от отговорност
1. Комисията представя на Европейския парламент и на Съвета годишен доклад за постигнатия от съвместното предприятие ARTEMIS напредък. В този доклад се дава подробна информация за изпълнението на СТИ за вградени компютърни системи, включително броя на представените предложения, броя на избраните за финансиране предложения, вид на участниците, включително МСП, както и статистика по страни.
2. До 31 декември 2010 г., както и до 31 декември 2013 г., Комисията извършва междинна оценка на съвместното предприятие ARTEMIS със съдействието на независими експерти, въз основа на заданието, определено след консултации със съвместното предприятие ARTEMIS. Тези оценки обхващат качеството и ефективността на съвместното предприятие ARTEMIS, както и постигнатия напредък по отношение на поставените цели. Комисията съобщава на Европейския парламент и на Съвета своите заключения, придружени от констатации, а също така, ако е уместно, и от предложения за изменение на настоящия регламент, включително за възможното предсрочно прекратяване на съвместното предприятие.
3. Не по-късно от шест месеца след прекратяването на съвместното предприятие Комисията извършва окончателна оценка на съвместното предприятие ARTEMIS със съдействието на независими експерти. Резултатите от окончателната оценка се представят на Европейския парламент и на Съвета.
4. Европейският парламент, по препоръка на Съвета, освобождава съвместното предприятие ARTEMIS от отговорност във връзка с изпълнението на бюджета му в съответствие с предвидената във финансовите правила на съвместното предприятие ARTEMIS процедура, посочена в член 6.
Член 12
Защита на финансовите интереси на членовете и мерки за борба с измамите
1. Съвместното предприятие ARTEMIS гарантира, че финансовите интереси на неговите членове са защитени по подходящ начин, като осъществява или възлага на други осъществяването на подходящ вътрешен и външен контрол.
2. При нередности членовете на съвместно предприятие ARTEMIS си запазват правото да си възстановят неправомерно изразходваните средства, включително чрез намаляване или спиране на последващите вноски в съвместното предприятие ARTEMIS.
3. За целите на борбата с измамите, корупцията и други незаконни действия се прилага Регламент (ЕО) № 1073/1999.
4. Съвместното предприятие ARTEMIS извършва проверки на място и финансови одити на получателите на публично финансиране от съвместно предприятие ARTEMIS. Тези проверки и одити се извършват или пряко от съвместното предприятие ARTEMIS, или от държавите членки на ARTEMIS от негово име. Държавите членки на ARTEMIS могат да извършват и всякакви други проверки и одити на получателите на средства от тяхното национално финансиране, каквито те считат за необходими като съобщават резултатите от тях на съвместното предприятие ARTEMIS.
5. Комисията и/или Сметната палата могат при необходимост да извършват проверки на място на получателите на финансиране от съвместното предприятие ARTEMIS, и на служителите, които отговарят за тяхното разпределяне. За тази цел съвместното предприятие ARTEMIS гарантира, че в споразуменията и договорите за безвъзмездни средства е предвидено Комисията и/или Сметната палата да имат правото да осъществяват необходимия контрол, а при откриване на нередности и да налагат възпиращи и съразмерни санкции.
6. Европейската служба за борба с измамите (OLAF), създадена с Решение 1999/352/ЕО, ЕОВС, Евратом на Комисията (12), разполага със същите правомощия по отношение на съвместното предприятие ARTEMIS и неговия персонал, каквито притежава по отношение на службите на Комисията. Веднага след създаването си съвместното предприятие ARTEMIS се присъединява към Междуинституционалното споразумение от 25 май 1999 г. между Европейския парламент, Съвета и Комисията относно вътрешните разследвания, провеждани от OLAF (13). Съвместното предприятие ARTEMIS приема необходимите мерки, за да улесни вътрешните разследвания, провеждани от OLAF.
Член 13
Поверителност
Без да се засяга член 14, съвместното предприятие ARTEMIS осигурява защита на чувствителната информация, чието разкриване може да увреди интересите на неговите членове или на тези на участниците в проектите.
Член 14
Прозрачност
1. Регламент (ЕО) № 1049/2001 на Европейския парламент и на Съвета от 30 май 2001 г. относно достъпа до документи на Европейския парламент, Съвета и Комисията (14) се прилага по отношение на документите, намиращи се в държание на съвместното предприятие ARTEMIS.
2. Съвместното предприятие ARTEMIS приема практическите разпоредби за прилагане на Регламент (ЕО) № 1049/2001 до 7 август 2008 г.
3. Решенията, взети от съвместното предприятие ARTEMIS съгласно член 8 от Регламент (ЕО) № 1049/2001, могат да бъдат предмет на жалба до омбудсмана или предмет на иск пред Съда на Европейските общности при условията, предвидени съответно в членове 195 и 230 от Договора.
Член 15
Интелектуална собственост
Правилата, уреждащи защитата, използването и разпространението на резултатите от научните изследвания въз основа на Регламент (ЕО) № 1906/2006, са уредени в член 23 от устава.
Член 16
Подготвителни действия
1. Комисията отговаря за създаването и първоначалната дейност на съвместното предприятие ARTEMIS, докато то придобие оперативна способност да изпълнява собствения си бюджет. Комисията извършва всички необходими действия, в съответствие с правото на Общността и в сътрудничество с другите учредители, както и с участието на компетентните органи.
2. За тази цел до встъпването в длъжност на изпълнителния директор след назначаването му от управителния съвет в съответствие с член 7, параграф 2 от устава Комисията може да определи ограничен брой свои длъжностни лица, включително едно лице, което временно да изпълнява функциите на изпълнителния директор.
3. Временно изпълняващият длъжността „изпълнителен директор“ има право да разрешава всички плащания, извършвани с бюджетните кредити, постъпили в бюджета на съвместното предприятие ARTEMIS, след като тези плащания бъдат одобрени от управителния съвет, и може да сключва договори, включително договори за наемане на персонал, след приемането на щатното разписание на съвместното предприятие ARTEMIS. Разпоредителят с бюджетни кредити на Комисията има право да разрешава всички плащания, извършвани с бюджетните кредити, постъпили в бюджета на съвместното предприятие ARTEMIS.
Член 17
Подпомагане от държавата домакин
Между съвместното предприятие ARTEMIS и Белгия се сключва приемно споразумение относно помещенията за служебно ползване, привилегиите и имунитетите, както и друг вид подпомагане, което се предоставя от Белгия на съвместното предприятие ARTEMIS.
Член 18
Влизане в сила
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 20 декември 2007 година.